Aug 22,2017
రుణాలపై ప్రాసెసింగ్‌ ఫీజు రద్దు
ముంబయి : భారతీయ స్టేట్‌ బ్యాంక్‌ (ఎస్‌బీఐ) తన ఖాతాదారులకు ముందస్తు దీపావళి ఆఫర్‌ను ప్రకటించింది. వ్యక్తిగత, కార్లు, పసిడి తదితర రుణాలపై ప్రాసెసింగ్‌ ఫీజులో రాయితీ కల్పిస్తోన్నట్టు సోమవారం ఒక ప్రకటనలో తెలిపింది. ఇప్పటికే గృహ రుణాలపై కూడా ప్రాసెసింగ్‌ ఫీజును తీసుకోవడం లేదు. రాబోయే పండుగ సీజన్‌ను దృష్టిలో పెట్టుకుని రుణగ్రహీతలను ఆకర్షించడానికి ఎస్‌బీఐ ఈ నిర్ణయం తీసుకుందని తెలుస్తోంది. డిసెంబర్‌ 2017 ముగింపు వరకు కార్ల రుణాలపై పూర్తిగా ప్రాసెసింగ్‌ ఫీజును రద్దు చేస్తూ తాజాగా నిర్ణయం తీసుకుంది. కాగా అక్టోబర్‌ 31 వరకు బంగారం రుణాలపై ప్రాసెసింగ్‌ ఫీజును 50 శాతం మేర తగ్గించింది. ఎక్స్‌ప్రెస్‌ క్రెడిట్‌, వ్యక్తిగత రుణాలపై సెప్టెంబర్‌ 30 వరకు ప్రాసెసింగ్‌ ఫీజులో సగం తగ్గిస్తోన్నట్టు వెల్లడించింది. కాగా ఇప్పటివరకు బ్యాంక్‌ రుణం మొత్తంపై 0.5శాతం, కారు లోన్లపై 2 శాతం, ఎక్స్‌ప్రెస్‌ క్రెడిట్‌పై 0.5 శాతం, ద్విచక్ర వాహనాల అప్పులపై 1.5 శాతం, పసిడి రుణాలపై 0.51శాతం ప్రాసెసింగ్‌ ఫీజు వసూలు చేస్తోంది. దీనికి అదనంగా జీఎస్టీ కూడా వసూలు చేస్తోంది. కాగా జూన్‌ 2017 త్రైమాసికం ముగింపు నాటికి ఎస్‌బీఐ రిటైల్‌ రుణాలు 13.31 శాతం పెరిగి రూ.4,90,005 కోట్లకు చేరాయి.
మీ స్నేహితులకు రికమెండ్ చెయ్యండి